১৫ এপ্রিল থেকে বদলে যাচ্ছে তৎকাল টিকিট বুকিংয়ের নিয়ম?

ওয়েব ডেস্ক: বিগত কয়েকদিন ধরেই সোশ্যাল মিডিয়ায় (Social Media) একটি খবর ছড়িয়ে পড়েছিল যে, আগামী ১৫ এপ্রিল থেকে দূরপাল্লার ট্রেনের তৎকাল টিকিট বুকিংয়ের (Tatkal Ticket Booking) সময়সীমা বদলে যাচ্ছে। এই খবরে ধন্দে পড়ে যায় বহু যাত্রী। কারণ অনেকেই বিভিন্ন কারণে শেষ মুহূর্তে তৎকাল প্রক্রিয়ায় ট্রেনের টিকিট কাটেন। তাই এই ধরণের টিকিট কাটার সময়সীমা বদলে গেলে অনেকেই সমস্যায় পড়তে পারেন। তবে শেষমেষ এই গুঞ্জন নিয়ে স্পষ্ট বার্তা দিল ভারতীয় রেল (Indian Railways)।

সম্প্রতি, রেলের তরফে একটি বিবৃতি জারি করে জানানো হয়েছে, তৎকাল টিকিট বুকিংয়ের সময়সীমা বা প্রক্রিয়ায় কোনও পরিবর্তন হচ্ছে না। আইআরসিটিসি (IRCTC) জানিয়েছে, তৎকাল টিকিট বুকিংয়ের বিষয়ে নতুন কোনও নির্দেশিকা জারি করা হয়নি। রেল একথা স্বীকার করেছে যে, সম্প্রতি কিছু ডিজিটাল প্ল্যাটফর্ম ও সমাজমাধ্যমে ভুল তথ্য (Fake News) ছড়িয়েছে, যা যাত্রীদের মধ্যে বিভ্রান্তি তৈরি করছে।

আরও পড়ুন: জেল কুঠুরিতে তিনটি জিনিস চাইল তাহাউর রানা

আইআরসিটিসি স্পষ্ট করে বলেছে, প্রিমিয়াম তৎকাল ও সাধারণ তৎকাল— উভয় ক্ষেত্রেই টিকিট কাটার সময় ও নিয়ম অপরিবর্তিত থাকচজে। তাই ১৫ এপ্রিলের পরেও বর্তমানে চালু নিয়ম মেনেই যাত্রীরা টিকিট কাটতে পারবেন।

প্রসঙ্গত, বর্তমান নিয়ম অনুযায়ী, নির্ধারিত প্রান্তিক স্টেশন থেকে ট্রেন ছাড়ার আগের দিন তৎকাল পদ্ধতিতে টিকিট বুক করা যায়। এসি সেকেন্ড ক্লাস এবং থ্রি-টায়ারের জন্য তৎকাল টিকিট কাটার সময় সকাল ১০টা, এবং নন-এসি ক্লাস, যেমন- স্লিপার, ফার্স্ট ক্লাস এবং সেকেন্ড ক্লাস সিটিংয়ের জন্য টিকিট বুকিংয়ের সময় সকাল ১১টা।